Balogh István

*Vesztegzárból*

**Mintha tavasz**

Álmomból fonta varkocsát a Hold.

Lágyan bizsergett arcom. Rám hajolt.

Kékcinke rakta hajpihe fészkét.

Kíváncsi fülesbaglyok nézték

Öreg faágról ablakomon át

Gomolygó, színes, ébredő csodát.

Bokrokba bújt titkos rezesbanda,

Utcánkba aranyesőt becsalta.

Göncöl szekerén első napsugár

Hajnalhoz hajtat.- Ébredj!- szalutál.

Fűszálakon kagyló fénylelke ül.

Ibolya kibújt, nékem hegedül.

*2020. március 2.*

**Sárga béklyó**

Rám csapják az ajtót. Zár kattan.

Csillagos éj. Csapodár hajnal.

Napocska szelíden kitüntet.

Kint kézzel ver Isten, így büntet.

*2020. március 9.*